Eesti Ajaloomuuseumi sarjas Thesaurus Historiae ilmunud esimene allikapublikatsioon "Land Rolle des Herzogthums Ehstland 1792" (Eestimaa hertsogkonna Land Rolle 1792). Balti keeleruumis tähendas Land-Rolle  mõisamaavalduste nimistut, mida kasutati omandisuhete määratlemisel ja mõisaomanike maksude arvestamisel. Nüüd esmakordselt avaldatud käsikiri asub Eesti Ajaloomuuseumis ja on ajaliselt kolmas 1765. aasta ja 1774. aasta landrollede järel, kajastades Eestimaa mõisaid 1792. aastal. Eriti väärtuslikuks teeb 1792. aasta nimistu ajaloolaste jaoks aga asjaolu, et erinevalt teistest, esitatakse siin andmed ka iga mõisaomandi päritolu (titulus possessionis) kohta.